Claudia Shienbaum
Claudia Sheinbaum Pardo (24-iyun 1962-yilda tugʻilgan) – meksikalik siyosatchi, olim va akademik, hozirda Meksikaning saylangan prezidenti. Claudia Sheinbaum bu lavozimga saylangan birinchi ayoldir. U chap qanot Milliy tiklanish harakatining (Morena) aʼzosi hisoblanadi. Kasbi olim boʻlgan Sheinbaum Meksika milliy muxtor universitetida energetika muhandisligi boʻyicha falsafa doktori darajasini olgan. Sheinbaum energetika, atrof-muhit va barqaror rivojlanish boʻyicha 100 dan ortiq maqola va ikkita kitob muallifidir. Claudia Sheinbaum Pardo Iqlim oʻzgarishi boʻyicha hukumatlararo panelga oʻz hissasini qoʻshgan va 2018-yilda BBCning 100 Women roʻyxatiga kiritilgan. 2018-yilda u Mexiko shahri meri etib saylandi – yana bunday lavozimni egallagan birinchi ayol boʻldi, soʻng 2023-yil iyun oyida 2024-yilgi prezidentilik saylovlarida prezidentlikka nomzodini qoʻyish uchun isteʼfoga chiqdi. 2023-yil sentabrida u oʻzining eng yaqin raqibi, sobiq tashqi ishlar vaziri Marcelo Ebrard ustidan partiyaning nomzodini qoʻlga kiritdi. 2024-yil iyun oyida Sheinbaum Meksikadagi umumiy saylovlarda 59 foizdan koʻproq ovoz bilan gʻolib chiqdi. Sheinbaum lavozimga kirishgach, u Meksikaning birinchi ayol prezidenti va yahudiy millatiga mansub birinchi prezident boʻladi.